Marjukka Nyberg

Marjukka Nyberg (s. 1951) on suomalainen viestinnän ja johtamisen ammattilainen ja yrittäjä. Koulutukseltaan hän on psykologi ja valtiotieteiden kandidaatti. Hän on perustanut kaksi yritystä, viestintätoimisto Externin, jonka Hill &amp; Knowlton osti vuonna 1990 ja markkinatietoyhtiön M-Brainin, joka myytiin Monterrolle vuonna 2022.
Ura.
Uransa alussa 1970-luvulla Nyberg toimi muun muassa mallina, tiedottajana, ja toimittajana MTV:n ohjelmassa "Kärpänen vai härkänen". Ohjelmasarja oli ”viihteellisen lehden tavoin rakennettu kuukausijulkaisu”, jossa käsiteltiin esimerkiksi musiikkia, urheilua, kulttuuria, tiedettä ja yhteiskunnallisia uutisia.
Kesällä 1975 hän perusti viestintätoimisto Externin kommandiittiyhtiönä. Yhtiö keskittyi aluksi muotiin ja musiikkiin liittyvään PR-työhön. Toisena toimintavuotenaan yrityksellä oli kolme työntekijää. Myöhemmin myös Nybergin puoliso Kim Nyberg palkattiin yhtiöön. Yrittämisen ohella Nyberg opiskeli ja valmistui vuonna 1978 psykologiksi. Gradunsa hän teki naistenlehtien lukijoista. 1980-luvulla Nyberg oli mukana muun muassa Suomen suurimmassa Pohjoismaihin suunnatussa vienninedistyskampanjassa, jossa oli mukana 15 johtavaa kenkätehdasta Suomesta. 16 kuukauden kampanjaa rahoitti yritysten lisäksi myös Ulkomaankauppaliitto.
Vuonna 1990 Nyberg myi puolisonsa kanssa Externin kansainväliselle Hill &amp; Knowltonille. Externistä muodostui ketjun pääkonttori Pohjoismaihin ja Itä-Euroopaan. Nyberg johti esimerkiksi Vaasan läänin imagokampanjaa. 1990-luvulla hän toimi Raimo Ilaskiven presidentinvaalikampanjassa koordinaattorina. Vuosikymmenen puolivälissä hän sai kutsun johtaa Hill &amp; Knowltonin saksalaista tytäryhtiötä, kun sen henkilökunta oli pudonnut sadasta neljään. Nyberg käänsi yhtiön kasvu-uralle ja palasi Suomeen pari vuotta myöhemmin.
1990-luvun lopussa Nyberg jatkoi opintojaan ja alkoi tehdä väitöskirjaa Teknillisessä korkeakoulussa viestinnän vaikutuksesta pörssiyhtiöiden arvonkehitykseen. Hän huomasi, että tutkimusaineiston keräämiseen tarvitaan hyvä hakukone ja perusti sen rakentamista varten M-Brain-yhtiön vuonna 1999. Väitöskirja jäi kesken, kun hakukoneelle löytyi muitakin käyttäjiä. Tuotetta käytettiin verkon tapahtumien seuraamiseen. Niistä jalostettiin analyysejä asiakkaille, jotka saivat reaaliaikaisesti tietoa liiketoiminnastaan. Yrityksen ensimmäinen kohderyhmä oli tiedottajat, jotka olivat tottuneet tekemään lehtikatsauksia manuaalisesti. Yhtiön tuotekehitystä rahoittivat Tekes, Nokia ja Alma Media. Kuuden vuoden kuluttua M-Brainilla oli 25 työntekijää ja yli 1,3 miljoonan euron liikevaihto. Vuosikymmenen loppupuolella M-Brainilla oli noin 35 täysiaikaista työntekijää ja 150 asiakasta.
Nybergin johtamana M-Brain osti itseään suuremman Cision Finlandin elokuussa 2011. Kaupan myötä konserni työllisti 160 henkilöä ja sen liikevaihto oli noin 11 miljoonaa euroa. Nyberg toimi M-Brainin toimitusjohtajana vuoteen 2012 asti, minkä jälkeen hän jatkoi toimintaansa yhtiössä muissa tehtävissä sekä yhtiön hallituksessa. Samana vuonna M-Brain osti Esmerkin, minkä seurauksena konsernista tuli alansa suurin toimija Pohjoismaissa. Parhaimmillaan M-Brainilla oli lähes 400 työntekijää 11 maassa. 
Vuonna 2021 yhtiö myi mediaseurantaliiketoiminnan Retriever Suomelle ja tanskalaiselle Infomedialle ja keskittyi tiedolla johtamiseen. Seuraavana vuonna M-Brain myytiin pohjoismaiselle pääomasijoittaja Monterrolle. Yhtiöllä oli noin 190 työntekijää kolmella mantereella ja sen asiakkaita olivat muun muassa Bosch, Nokian Renkaat ja Unilever. Nyberg jäi myynnin jälkeen eläkkeelle, mutta palasi pari vuotta myöhemmin työelämään konsulttina. Hän keskittyy työyhteisöjen hyvinvointiin liittyviin projekteihin.
Luottamustehtäviä.
Nyberg on ollut muun muassa
Yksityiselämä.
Nybergin puoliso on Kim Nyberg, joka on toiminut muun muassa Hill &amp; Knowltonin johtajana Pohjoismaissa ja Itä-Euroopassa. 
Nybergin isä, professori Pentti Siltanen, toimi Meilahden sydänaseman ylilääkärinä.